SET บ่ายยืนลบ กังวลเฟดขึ้นดอกเบี้ยโบรกฯ แนะซื้อเก็งกำไรเล่นสั้นบางส่วน
SET บ่ายยืนลบ นักลงทุนมีความกังวลต่อการปรับขึ้นดอกเบี้ยของเฟด และตัวเลขส่งออกของจีนงวดเดือน ก.ย.ออกมาติดลบมากกว่าที่ตลาดคาดการณ์ไว้ พร้อมให้แนวรับ 1,340 แนวต้าน 1,410 จุด โบรกฯ แนะซื้อเก็งกำไรเล่นสั้นบางส่วนเท่านั้น

13 ต.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (13 ต.ค.)ปรับตัวลงต่อเนื่อง เป็นไปในทิศทางเดียวกับตลาดภูมิภาค โดยรับผลจากกระทบจากปัจจัยใน-ต่างประเทศ โดยนักลงทุนมีความกังกวลต่อการปรับขึ้นดอกเบี้ยของเฟดรอบถัดไป และตัวเลขส่งออกของจีนงวดเดือนก.ย.ออกมาติดลบมากกว่าที่ตลาดคาดการณ์ไว้ บ่ายนี้ตลาดฯคงยังเคลื่อนไหวอยู่ในแดนลบ พร้อมให้แนวรับ 1,340 แนวต้าน 1,410 จุด
 
นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยเช้านี้ปรับตัวลงต่อเนื่อง เช่นเดียวกับตลาดหุ้นอื่นในภูมิภาคเอเชียที่ส่วนใหญ่เคลื่อนไหวอยู่ในแดนลบ จากปัจจัยในประเทศส่วนหนึ่ง และในต่างประเทศที่ยังต้องจับตาดูเป็นพิเศษ
ขณะที่ประเด็นที่ส่งผลกระทบต่อตลาดฯ คือ ธนาคารกลางสหรัฐฯ (เฟด) ได้ออกมาเปิดเผยผลการประชุมคณะกรรมการกำหนดนโยบายการเงิน (FOMC) ประจำเดือนก.ย.59 โดยกรรมการส่วนใหญ่มีมติให้ชะลอการปรับขึ้นอัตราดอกเบี้ยออกไป แต่เสียงส่วนใหญ่ดังกล่าวค่อนข้างฉิวเฉียด จึงเป็นที่น่ากังวลว่าในการประชุมรอบถัดไปเสียงของกรรมการส่วนใหญ่อาจจะมีความเห็นที่แตกต่างกัน ขณะที่ทาง บล.ทรีนิตี้ ประเมินการขึ้นดอกเบี้ยของเฟดน่าจะมีการปรับขึ้นในเดือนธ.ค.นี้ มากกว่าจะเป็นในเดือนพ.ย.59
นอกจากนี้ ตัวเลขการส่งออกของจีนงวดเดือนก.ย.ติดลบ 10% ซึ่งมากกว่าที่ตลาดคาดการณ์ไว้ที่ 3% จึงเป็นปัจจัยที่กดดันตลาดหุ้นเอเชียเช้านี้ และยังเป็นปัจจัยต่อค่าเงินหยวนปรับตัวอ่อนค่ามากที่สุดในรอบ 6 ปี แนวโน้มการลงทุนในช่วงบ่ายนี้ ตลาดฯน่าจะยังคงเคลื่อนไหวในแดนลบต่อ พร้อมให้แนวรับ 1,340 จุด ส่วนแนวต้าน 1,410 จุด
 
บล.ธนชาตระบุในบทวิเคราะห์ (13 ต.ค.) ว่าSET ภาคเช้า“ผันผวน” ต่อเนื่องแนวรับระยะยาวที่ 1,305-1,310 จุด การปรับลดลงของตลาดหุ้นโลก ก่อนการขึ้นดอกเบี้ย Fed ในการประชุมเดือน ธ.ค.นี้ เป็นอีกปัจจัยที่กดดัน SET ปรับลดลงแรง 2.12% ช่วงเช้าวันนี้ และคาดว่าแนวโน้ม SET ระยะสั้นจะยัง “ผันผวน” ต่อเนื่อง โดยมีแนวรับทางพื้นฐานอิง PE17 ที่ 13.2x (เท่ากับค่าเฉลี่ย PE ปี 2009-2016) บริเวณ 1,350 +/- จุด (อิงรายงาน Pathumwan Corner วันที่ 14 ก.ย.) ขณะที่ถ้าพิจารณาในทางเทคนิคระยะยาวตั้งแต่ปี 2009 (ดูรูปด้านล่าง) จะเห็นว่ามีแนวรับ Uptrend Line อยู่ที่บริเวณ 1,305-1,310 จุด (เทียบเท่ากับ PE17 ที่ 12.8x
 
บล.เอเอสแอล ระบุในบทวิเคราะห์ (13 ต.ค.) ว่า SET ภาคเช้า มีแรงเทขายหนักต่อเนื่อง แนะนำซื้อเก็งกำไรเล่นสั้นบางส่วนเท่านั้น ระยะยาวควรรอดูให้ยืนเหนือ 1,390 และ 1,410 จุดได้อีกครั้งก่อน หากไม่ยืนเรายังไม่ซื้อสะสม แนวรับสำคัญต่อไปจะอยู่ที่ 1,350 จุด ตามลำดับ
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
PTT มูลค่าการซื้อขาย 1,741.61 ล้านบาท ปิดที่ 327.00 บาท ลดลง  10.00 บาท 
AOT มูลค่าการซื้อขาย 1,658.42 ล้านบาท ปิดที่ 355.00 บาท ลดลง   1.00 บาท         
CPALL มูลค่าการซื้อขาย 1,283.48 ล้านบาท ปิดที่  57.75 บาท ลดลง   1.25 บาท
TRUE มูลค่าการซื้อขาย 1,222.02 ล้านบาท ปิดที่   5.75 บาท ลดลง   0.40 บาท
BANPU มูลค่าการซื้อขาย 1,113.64 ล้านบาท ปิดที่  15.80 บาท ลดลง   0.40 บาท